[{"text_idx": "#000000", "text": "Perchennog caffi ar yr Wyddfa yn galw am ymddiheuriad"}, {"text_idx": "#000001", "text": "Disgrifiad o\u2019r llun, Yn o\u0302l Steffan Roberts, mae'r honiadau sydd wedi eu hamlinellu yn y llythyr yn gwbl \"ddi-sail\""}, {"text_idx": "#000002", "text": "Mae perchennog caffi ar droed Yr Wyddfa wedi galw am ymddiheuriad gan Swyddfa Comisiynydd y Gymraeg wedi iddo dderbyn llythyr ganddynt, yn dweud fod aelod o'r cyhoedd wedi honni ei fod wedi ymddwyn mewn modd \"negyddol\" tuag at y Gymraeg."}, {"text_idx": "#000003", "text": "Yn o\u0302l Steffan Roberts, perchennog bwthyn te\u0302 Pen y Ceunant Isaf yn Llanberis, a Chymro Cymraeg o ardal Bethesda, mae'r honiadau sydd wedi'u hamlinellu mewn llythyr gafodd ei yrru ato gan un o swyddogion Comisiynydd y Gymraeg yn gwbl \"ddi-sail\" ac yn ymylu ar fod yn \"enllibus\"."}, {"text_idx": "#000004", "text": "Mae Comisiynydd y Gymraeg wedi dweud wrth BBC Cymru Fyw nad oes dim yn y llythyr i awgrymu nad yw'r Comisiynydd wedi ymddwyn yn wrthrychol a theg."}, {"text_idx": "#000006", "text": "Dywedodd Mr Roberts ei fod wedi gorfod dod a chyflogaeth rhai aelodau o'i staff i ben yn ystod yr haf, a hynny oherwydd anghydfod yngly\u0302n a\u0302 gwisg addas, a pha bryd oedd y gweithlu yn cymryd gwyliau o'r caffi."}, {"text_idx": "#000008", "text": "\"Roedd y merched hefyd isio wythnos o wyliau'r un pryd, i fynd i'r Steddfod medden nhw wrtha i, ond mae wythnos gynta' mis Awst yn un o'n wythnosau prysura' ni yma yn y caffi, a doedd dim gobaith i mi allu caniata\u0301u iddynt gael yr wythnos i gyd i ffwrdd, boed hynny i'r 'Steddfod neu beidio."}, {"text_idx": "#000009", "text": "\"Gan fy mod wedi mynnu bod y merched yn gwisgo yn fwy addas, ac wedi methu rhoi'r wythnos iddynt fynd i'r Steddfod, fe gefais fy nghyhuddo o fod yn wrth-Gymreig, sy'n gyhuddiad gwbl wallgo', gan fy mod wedi gweithio'n galed i hybu'r iaith a thraddodiadau Cymreig yn y caffi ers blynyddoedd, ac wedi cyflogi nifer o bobl leol Gymraeg ar hyd yr amser.\""}, {"text_idx": "#000010", "text": "Disgrifiad o\u2019r llun, Dywedodd y Comisiynydd na fyddai'n briodol gwneud sylw ar achosion unigol"}, {"text_idx": "#000011", "text": "Yn y cyfamser, mae Mr Roberts, sydd wedi bod yn rhedeg 'Caffi Steffan' ym Mhen y Ceunant ers 15 o flynyddoedd, wedi dechrau cyflogi staff o ddwyrain Ewrop yn y caffi."}, {"text_idx": "#000012", "text": "\"Beth sydd wedi fy ngwylltio ydi'r ffaith fod y Comisiynydd Iaith wedi caniata\u0301u i'w hunain i gael ei defnyddio fel arf yn fy erbyn, drwy weithredu ar yr honiadau enllibus a di-sail yma, a bod hwythau wedi ysgrifennu'r llythyr 'ma i mi yn cynnig 'sut y dylwn wella fy agwedd tuag ar y Gymraeg' heb ddim math o ymchwiliad o gwbl i'r sefyllfa."}, {"text_idx": "#000013", "text": "\"Maen nhw wedi penderfynu fy mod yn euog o'r honiadau cyn hyd yn oed drafod na gofyn am fy ochr i o'r stori.\""}, {"text_idx": "#000014", "text": "Mae'r Comisiynydd wedi cadarnhau ei bod wedi \"derbyn pryder\" gan aelod o'r cyhoedd ynghylch y mater hwn. Ond mae'r Comisiynydd yn teimlo nad yw'n briodol gwneud sylw ar achosion unigol."}, {"text_idx": "#000015", "text": "Fe ychwanegodd llefarydd ar ran Comisiynydd y Gymraeg: \"Gohebodd y Comisiynydd a\u0302 pherchennog y busnes er mwyn cynnig cyfle i drafod y mater ymhellach ac nid oes dim yn y llythyr i awgrymu nad yw'r Comisiynydd yn ymddwyn yn wrthrychol a theg."}, {"text_idx": "#000016", "text": "\"Mae'r llythyr hefyd yn trafod y gefnogaeth y gall y Comisiynydd ei chynnig i fusnesau wrth iddynt ddefnyddio a datblygu defnydd o'r Gymraeg.\""}, {"text_idx": "#000017", "text": "Disgrifiad o\u2019r llun, Mae Mr Roberts wedi dechrau cyflogi staff o ddwyrain Ewrop ers iddo dderbyn y llythyr"}, {"text_idx": "#000021", "text": "Prif StraeonDyn yn euog o lofruddio dynes 71 oed yn Y BermoPublished9 awr yn o\u0302lEisteddfod Llangollen wedi 'diraddio' y GymraegPublished5 awr yn o\u0302lDyn wedi'i daro a'i lusgo dan ei fan gafodd ei dwynPublished8 awr yn o\u0302l"}, {"text_idx": "#000022", "text": "Dyn yn euog o lofruddio dynes 71 oed yn Y Bermo"}, {"text_idx": "#000023", "text": "Eisteddfod Llangollen wedi 'diraddio' y Gymraeg"}, {"text_idx": "#000024", "text": "Dyn wedi'i daro a'i lusgo dan ei fan gafodd ei dwyn"}, {"text_idx": "#000029", "text": "Gareth Ward: Yr angerdd a'r aberth tu o\u0302l fy nghoginio"}, {"text_idx": "#000033", "text": "'Mae'r Gymraeg yn iaith wyddonol'"}]